Tegelikkuses oli korvpallimeeskonna tegemine Tallinna natukene juhus. 1999. aasta suvel tuli Andrus Ansip koos tollase Polarise meeskonna juhtidega õlletehasesse ja pakkus välja idee luua A. Le Coqi nimeline korvpalliklubi. Meile hakkas see mõte meeldima. Kõik tingimused said korvpalluritega kokku lepitud ning määratud isegi pressikonverentsi aeg, et uuest korvpalliklubist  teada anda. Juhtus aga nii, et mõni päev enne pressikonverentsi tuli klubi juhatuse esimees tehasesse ning teatas, et ka Eesti Mobiiltelefon on teinud neile sama suure pakkumise. Et EMT on aga mõnevõrra soliidsem firma, siis on nad otsustanud koostöövõimalusest õlletehasega loobuda. Korvpallimeeskonna toetamise idee oli aga juba idanema pandud ja nii saigi see teoks hoopis Tallinnas.